སྤྱིར་འཛམ་གླིང་གི་འགྱུར་བ་དང་།བྱེ་བྲག་བོད་གངས་ཅན་གྱི་དུས་གཉན་འདིའི་སྐབས་དམ་ཆོས་ཀྱི་བསླབ་བྱ་རྣམས་ནི་ཆེས་གལ་ཆེན་དུ་ཆགས་ཡོད་པས།ང་ཚོས་ཚུལ་བཞིན་དུ་ལག་ལེན་གྱི་ཐོག་ནས་གཞན་ལ་མིག་དཔེ་སྟོན་ཐུབ་ན་ལུགས་གཉིས་གང་ལ་བསམས་ནའང་ཕན་ཐོགས་ཆེན་པོ་ཡོད་པ་མཐོང་གི་ཡོད།ཡིན་ནའང་ད་ཆ་ལག་ལེན་གྱི་ཐོག་ནས་ཉམ་རྒུད་འགྲོ་བཞིན་པའི་རྟགས་མཚན་གཏན་ནས་མེད་པ་མིན་ཏེ།ཆོས་སྡེ་ལ་ལའི་ནང་གྲྭ་རྒྱུན་དཀོན་པོར་ཆགས་ནས་གྲྭ་པ་བསྡུ་རུ་འགྲོ་དགོས་ཐུག་པ་དང་།ཕྱི་རྒྱལ་ཡུལ་གྲུ་ཁག་ལ་མཐོང་མཆན་ཐོབ་དཀའ་བ།མི་མང་གིས་གུས་བཀུར་བརླགས་པ་སོགས་སྐྱོན་ཆ་ཡང་མང་པོ་མཐོང་རྒྱུ་ཡོད་པས།དེའི་འབྱུང་རྩ་ལ་བསམ་བློ་གཏོང་དགོས།བཟོད་པ་དང་།སྙིང་རྗེ།ཤེས་རབ་ལ་བརྟེན་ན་ཆོས་བརྒྱུད་འཛིན་པ་ཀུན་འཆམ་མཐུན་ངང་གནས་པ་དང་།གཞན་ལ་མིག་དཔེ་བཟང་པོ་ཡང་སྟོན་ཐུབ་པར་མཐོང་གི་ཡོད།སྔགས་ཀྱི་སྐབས་སུ་སྣང་སྲིད་དག་མཉམ་ཆེན་པོའི་རང་བཞིན་དུ་བསྟན་ཡོད་པས།སྔགས་པ་ཞིག་ཡིན་ན་དེ་བས་ཀྱང་ཀུན་ལ་དག་སྣང་སྦྱོང་དགོས།གལ་སྲིད་ཆོས་བརྒྱུད་འཛིན་པ་ནང་ཁུལ་མཐུན་འབྲེལ་མེད་པ་དང་།གཅིག་གིས་གཅིག་ལ་གཟིགས་ཚུལ་ངན་པ་བྱུང་ན།ཁ་ནས་འཛམ་གླིང་ཞི་བདེ་དང་།བདག་གཞན་མཉམ་པ་སོགས་བརྗོད་ཀྱང་སྙིང་པོ་གང་ཡང་མེད་པས་མཐུན་འབྲེལ་ནམ་ཡང་ལྷོད་མི་རུང་།ང་ཚོ་རྐྱེན་ངན་གྱི་རྩ་བ་ཆོས་ཆོས་བཞིན་དུ་ཉམས་སུ་ལེན་མ་ཐུབ་པ་ལ་བརྟེན་ནས་འཇིག་རྟེན་ཆོས་བརྒྱད་ཀྱི་བློ་ངན་འདིས་ང་ཚོ་ལ་གནོད་པ་སྐྱེལ་གྱིན་ཡོད་པའི་སྡོམ་ཚིག་འགོད་ཐུབ།